Die Dona Anabrug is ‘n brug oor die Zambezirivier in Mosambiek. Dit is deel van die spoornetwerk in Oos-Afrika en gee aan Malawi toegang tot ‘n hawe by die see. Die brug lê afgeleë. Dit verbind Vila de Sena (soms Senna) op die suidelike oewer van die Zambesi in die Sofala-provinsie met Mutarara op die noordoewer in die Tete-provinsie. Dit is by die koördinate 17° 26′ 21″ suid en 35° 3′ 41″ oos. Vanaf die Beirahawe loop die spoorlyn noordwaarts en by Mutarara swaai ‘n tak noordwes na die steenkoolvelde by Moatize. Noordwaarts gaan die ander tak verder na Nsanje aan die Shirerivier, Blantyre en die gebied om die Malawimeer. Die staalbrug is 3,67 km lank en bestaan uit 33 oorspannings van 80 m elk en 7 oorspannings van 50 m elk. Nadat skeepsverkeer op die Shirerivier en die Zambesi en die gebruik van ‘n pont allerhande probleme veroorsaak het, het die Portugese koloniale owerheid tussen 1930 en 1934 hierdie spoorbrug geskik vir treine op Kaapspoor, laat bou. Dit is ontwerp deur Edgar Cardoso, gebou deur die firma Cleveland Bridge & Engineering van Darlington in Engeland en opgerig deur G.A. Hodson.